Meer as 1 000 pienkvoete vir NuwejaarArgieffoto. (Foto: Elaine Krige) Altesaam 1 803 babas het vanjaar hul opwagting op Nuwejaarsdag in staatshospitale oor die hele land heen gemaak. Dit is ŉ toename van 22% in die getal babas wat op Kersdag gebore is. Die nasionale departement van gesondheid het sy kommer uitgespreek oor die meer as 100 tieners – vanaf die ouderdom van 13 jaar – onder die ma’s wat geboorte op Kersfees en Nuwejaar gegee het. “Tienerswangerskap en vroeë moederskap dra by tot die onderbreking van formele onderwys, indien nie algehele uitval deur adolessente meisies nie, aangesien sommige van hulle sukkel om ŉ balans tussen ouerskap en opvoeding te vind weens ŉ gebrek aan ondersteunende gesinstrukture,” sê Foster Mohale, woordvoerder van die departement. Die meeste geboortes is in Gauteng aangemeld, met 420 geboortes oor die hele provinsie, van wie 193 seuns en 227 meisies. Die meeste babas (44) is in die Tembisa-hospitaal in Pretoria aangeteken, gevolg deur 37 babas in die Chris Hani Baragwanath- akademiese hospitaal en 27 babas in die Rahima Moosa-hospitaal in Johannesburg. Naas Gauteng het KwaZulu-Natal die meeste Nuwejaarsgeboortes met 341 babas wat gebore is, onder wie 162 seuns en 179 meisies. Die eThekwini-distrik (109) het die meeste geboortes aangemeld, gevolg deur Umgungundlovu (39), King Cetshwayo (36), Zoeloeland (32), Uthukela (27), Umzinyathi (25), Ugu (22), Amajuba (19), Umkhanyakude (18), Ilembe (9) en Harry Gwala (5). In die Oos-Kaap is altesaam 239 babas gebore, met die eerste pienkvoet wat om 00:37 in die Cecilia Makiwane-hospitaal in Mdantsane gebore is. Dit is ook ŉ toename van sewe babas vergeleke met die getal babas wat verlede jaar op Nuwejaar gebore is. Altesaam 117 babas was seuns en 122 was meisies. Die OR Tambo-distrik het gesorg vir die meeste babas (63), gevolg deur Nelson Mandelabaai (47). Limpopo het altesaam 193 babas verwelkom en in Noordwes is 137 babas gebore. Mohale het ouers en versorgers versoek om borsvoeding te kies en te verseker dat hul babas ten volle ingeënt is om hul immuunstelsel te versterk om sodoende kindersiektes soos polio en masels te beveg.